V. Veteška, podpredseda NR SR: (2005-05-24):
D. Podracká, poslankyňa: Ďakujem za slovo, pán predsedajúci. Vážené panie poslankyne, páni poslanci, keď sa povie verejný záujem ako priorita, jedna z prvých inštitúcií, ktorá vojde človeku v asociačnom reťazci do vedomia, je verejnoprávna televízia a spolu s ňou sa vynára otázka, nakoľko verejnoprávna televízia napĺňa a uplatňuje verejný záujem v praxi. Z dlhého radu možností výkladu, čo všetko je a čo všetko nie je verejnoprávnosť, či chceme, alebo nie, musíme hovoriť aj o súčasnej programovej skladbe Slovenskej televízie. Pre mňa sa verejný záujem ako priorita v zmysle predkladaného návrhu zákona spája s pôvodnou tvorbou v čo najširšom zmysle a verejný záujem ako priorita je a bude predovšetkým podpora tvorivosti zvnútra umeleckej obce, ale aj smerom navonok v procese tvorivosti, ktorú odráža celé spoločenstvo ako zrkadlo. Predstava o verejnoprávnosti a verejnom záujme v programovej štruktúre sa môže zdať v našich podmienkach pomerne imaginárna, ale v iných televíziách je samozrejmosťou. Ako sa uplatňuje verejnoprávnosť v praxi uvediem britský systém, ktorý zaviedli len nedávno pred dvoma rokmi v BBC. Model sa zakladá na tom, že Rada guvernérov musí každý rok predložiť  parlamentnému výboru programové vyhlásenie, kde sa veľmi konkrétne formulujú úlohy televízie BBC ako celku i jednotlivých televízií a rozhlasových kanálov podľa jednotlivých úsekov organizácie. Parlamentný výbor alebo statement ho buď schváli a potom ho zverejní ako programový záväzok BBC voči platcom koncesionárskych poplatkov, alebo ho vráti na dopracovanie so svojimi požiadavkami. Takéto programové vyhlásenie sa vypracúva na jeden rok, respektíve na jednu sezónu, ktorá zvyčajne zahŕňa obdobie jeseň až jún. Ako príklad napĺňania verejného záujmu ako priority v praxi, a je to aj podľa mojich predstáv, uvediem len veľmi krátky výňatok z vyhlásenia BBC o programovej politike na rok 2004  až 2005 a vybrala som si tieto tri konkrétnosti, lebo pre mňa je to predstava, ako sa verejnoprávnosť napĺňa v praxi. Tak napríklad medzi kľúčové priority služby BBC 2 patria tri. Prvá kľúčová priorita je podpora informovaného občana, kde vlastne ide o kombináciu spravodajských analýz, aktuálnej publicistiky a faktografických relácií najvyššej kvality, pričom nastoľuje medzinárodné, národné a regionálne témy a ich perspektívy nestranne, korektne a komplexne. Druhou kľúčovou prioritou sú tvorivé podnety a zveľaďovanie kultúrneho života štátu, pričom sa zabezpečuje, že k reflexii a rozvoju národného kultúrneho života sa pridáva rozšírená ponuka umeleckých programov a najmä teda originálnej, a ako oni hovoria, objavnej a pôvodnej tvorby vrátane komédie a drámy. A spomeniem aj poslednú tretiu kľúčovú prioritu, a to je budovanie učiacej sa spoločnosti, čo ma mimoriadne oslovuje, lebo napríklad v rokoch 2003 až 2004 v cykle big read ponúkli verejnosti nový štýl programovania kultúrnych udalostí, keď stimulovali divákov, aby si popri bežnom sledovaní jednotlivých seriálov všímali aj ich myšlienkový a ideový obsah. Spolupracovali so všetkými 4 200 knižnicami a inými inštitúciami Spojeného kráľovstva, čím vzniklo vyše 2 000 nových čitateľských krúžkov onoho  big read, čiže veľkého čítania, a tak sa zvýšili výpožičky titulov, že aj to zaznamenalo obrovský rast a záujem o čítanie. Takýto spôsob presadzovania verejného záujmu ma fascinuje, pretože odrazu zvyšuje myslenie, čítanie aj tvorbu vlastných názorov a postojov. Uvedené ma vedie k tomu, aby som v súvislosti s pôvodnou tvorbou v televízii, ktorá podľa môjho názoru nie je dostatočne naplnená, predniesla nasledovný pozmeňujúci návrh. Pozmeňujúci návrh k návrhu zákona, ktorým sa mení a dopĺňa zákon č. 16/2004 Z. z. o Slovenskej televízii k parlamentnej tlači 1000. Po prvé. Článok 1 § 5 sa dopĺňa odsekmi 4 a 5, ktoré znejú: Odsek 4. „Slovenská televízia je povinná náležite ochraňovať a sprístupňovať programy archivované podľa odseku 3. Kópie týchto programov poskytuje za úhradu a umožňuje k nim bezplatný prístup na študijné a výskumné účely.“ Odsek 5. „Slovenská televízia je povinná  zabezpečiť tvorbu, výrobu a šírenie programov podľa ods. 1 písm. b) najmä tak, aby ročne po a odvysielala dokumentárne, dramatické a animované diela a umelecké programy, ako aj žánrovo rôznorodé programy pre deti a mládež, a to v rozsahu najmenej 20 percent celkového vysielacieho času, pričom najmenej 20 percent takýchto programov musí byť vlastnej produkcie. Vlastnou produkciou je výroba programu podľa pôvodného autorského scenára vo vlastných výrobných kapacitách Slovenskej televízie a zahŕňa aj výrobu programu na jej objednávku alebo výrobu programu v koprodukcii s väčšinovým podielom Slovenskej televízie na výrobných nákladoch programu. Po b odvysielala v slovenskom jazyku najmenej 80 percent všetkých programov vysielaných Slovenskou televíziou po prvý raz. Do tohto objemu sa nezapočítavajú programy pôvodne vyrobené v slovenskom jazyku alebo v českom jazyku a programy podľa § 5 ods. 1 písm. f).“ A po c „podieľala sa na tvorbe a výrobe v rozsahu podľa § 21 ods. 4“. Odôvodnenie: Ustanovením sa vytvára priestor na zákonné vymedzenie povahy a pomeru jednotlivých programov, ktoré by mali zabezpečiť reálne napĺňanie poslania Slovenskej televízie. Celkový objem sa týka aj zahraničnej tvorby a objem vlastnej tvorby zahŕňa aj reprízy. Ustanovenie je schopná Slovenská televízia plniť i v súčasnosti. Otázka podielu slovenčiny vo vysielaní Slovenskej televízie zrovnoprávňuje televízie vysielajúce na základe licencie, ktoré majú v licenčných podmienkach povinný podiel dabingu so Slovenskou televíziou a zároveň jej vracia postavenie slovenskej národnej inštitúcie s tým, že stále umožňuje v nevyhnutnej miere používať vo vysielaní aj český jazyk. Zároveň ustanovenie odkazuje na § 21 ods. 4, ktoré rieši potrebu vytvárania nových diel. A ďalší pozmeňujúci návrh. V § 21 sa za ods. 3 vkladá nový ods. 4, ktorý znie: Odsek 4. „Slovenská televízia je povinná použiť príjmy podľa odseku 1 písm. a) tak, aby ročne investovala najmenej po d 15 percent týchto príjmov do tvorby animovaných, dokumentárnych a hraných audiovizuálnych diel. Z toho najmenej polovicu je povinná použiť na tvorbu v spolupráci s nezávislými producentmi 40a a z nej najmenej 50 percent je povinná použiť prostredníctvom nezávislých producentov.“ Po e 5 percent týchto príjmov do výroby animovaných, dokumentárnych a hraných audiovizuálnych diel určených prednostne na distribúciu do kín. Doterajšie odseky 4 a 5 sa označujú ako odseky 5 a 6. Zdôvodnenie: Ustanovením sa určujú podmienky na zabezpečenie minimálnej tvorby programov, ktoré sú z hľadiska služby verejnosti základnými, na plnenie ktorých má Slovenská televízia vynakladať príjmy z koncesionárskych poplatkov. Zmena spôsobu ustanovenia takýchto podmienok z percentuálneho určenia jednotlivých programov na naviazanie povinností na podiel prostriedkov, ktoré má Slovenská televízia k dispozícii, je reálnejší a spravodlivejší. Nemôže sa tak stať, že povinnosť tvorby bude neúmerne vyššia ako reálny príjem. Kritériá na hodnotenie verejnoprávnej úlohy Slovenskej televízie naviazaním na použitie príjmov z koncesionárskych poplatkov sú okrem iného nevyhnutné aj z hľadiska merateľnosti, efektívnosti hospodárenia a plnenia poslania Slovenskou televíziou a z dôvodu, aby plnenie tejto povinnosti ustanovenej zákonom nezakladalo dodatočné nároky na štátny rozpočet. Ďakujem. (Ruch v sále.)